b'\n_START_ARTICLE_\nEtni\xc4\x8dna skupina\n_START_PARAGRAPH_\nEtni\xc4\x8dna skupina (tudi etnija ali ljudstvo) je skupina, ki se po kulturnih potezah, lastnim njenim pripadnikom, razlikuje od drugih skupin. Najve\xc4\x8dkrat jo povezujejo ime, skupna prepri\xc4\x8danja, verovanja, vrednote, norme, \xc5\xa1ege, jezik, vera, zgodovina, naselitveno obmo\xc4\x8dje ter zavest pripadnosti in etni\xc4\x8dna identiteta._NEWLINE_Vpra\xc5\xa1anja, povezana z etni\xc4\x8dnimi skupinami, zlasti z izvorom, medsebojnim kulturnimi razlikami in podobnostmi, so utemeljila etnologijo kot posebno vedo. Sredi\xc5\xa1\xc4\x8dna etnolo\xc5\xa1ka vpra\xc5\xa1anja za preu\xc4\x8devanje etni\xc4\x8dnih skupin so: etnogeneza, kulturna podobnost, razlo\xc4\x8dki in meje v medetni\xc4\x8dnih stikih, zna\xc4\x8dilnosti kulture etni\xc4\x8dnih skupin (etni\xc4\x8dne zna\xc4\x8dilnosti), etni\xc4\x8dna gibanja, etni\xc4\x8dne podlage naroda in nacije, izra\xc5\xbeanje etni\xc4\x8dne identitete. Sodobne dinami\xc4\x8dne definicije etni\xc4\x8dnih skupin, nastale v okviru teorij etni\xc4\x8dnosti, le deloma ali pa sploh ne upo\xc5\xa1tevajo razlag, ki te skupine ena\xc4\x8dijo s stabilnimi dru\xc5\xbebami in izoliranimi kulturami. Nasprotno pa trdijo, de se etni\xc4\x8dna skupina oblikuje in definira v stiku z drugimi etni\xc4\x8dnimi skupinami, saj nobena skupnost ne more \xc5\xbeiveti v izolaciji in se hkrati zavedati lastne identitete. Po tem merilu je mogo\xc4\x8de kot etni\xc4\x8dne skupine ozna\xc4\x8diti dobesedno vse, od rodu in plemena do nacije in od rase do regionalnega prebivalstva, celo poklicnih in drugih skupin.'